Author: Kappillani

ALLA JDAWWAL BIL-KELMA TIEGĦU
“Resqet lejn Ġesù omm ulied Żebedew flimkien ma’ wliedha… u qaltlu: ‘Ordna li dawn iż-żewġ uliedi joqogħdu wieħed fuq il-lemin tiegħek u l-ieħor fuq ix-xellug fis-Saltna tiegħek.’ U Ġesù wieġeb: ‘Ma tafux x’intom titolbu’... Il-għaxra l-oħra nkurlaw għaż-żewġt aħwa. Imma Ġesù sejħilhom u qalilhom: ‘Min irid ikun kbir fostkom, għandu jkun qaddej tagħkom.’”
Mill-Evanġelju skont San Mattew, kapitlu 20, versi 20-26
L-IMGĦAMMED JIRRIFLETTI
“Li nqimu lill-Mulej ifisser li quddiemu aħna konvinti li Hu waħdu Alla... U dan għandu konsegwenza f’ħajjitna: li nitneżżgħu minn tant idoli żgħar jew kbar li fihom insibu kenn u sigurtà, idoli li spiss inżommu moħbija sewwa. Jistgħu jkunu l-ambizzjoni, il-karririżmu, il-pjaċir tas-suċċess, li nqiegħdu fiċ-ċentru lilna nfusna, it-tendenza li nispikkaw fuq l-oħrajn, il-pretensjoni li aħna s-sidien uniċi ta’ ħajjitna, xi dnub li miegħu aħna marbuta, u tant ħwejjeġ oħra.”
Papa Franġisku, Omelija, Bażilika ta’ San Pawl Fuori Le Mura, Ruma, 14 ta’ April 2013

L-IMGĦAMMED JISTAQSI LILU NNIFSU
+ Xi nfittex li nieħu meta naqdi lill-oħrajn?
+ Is-sejħa li naqdi, nibqa’ nwettaqha meta nħoss li dak li nagħmel mhux stmat?
L-IMGĦAMMED JINTAFA’ QUDDIEM IL-MULEJ
Kemm naħsibha differenti minnek, Mulej!
Inti tgħidli li l-uniku kobor veru huwa ta’ min jagħti servizz lil ħaddieħor bla ma jistenna xejn għalih innifsu.
U jien il-ħin kollu nfittex, b’diversi modi, li nispikka fuq l-oħrajn:
li kulħadd isir jaf sew x’qed nagħmel għall-ġid tal-oħrajn,
li jħarsu lejja bħala xi ħadd importanti, u li jistmawni hekk.
Rażżan fija, Mulej, il-kilba li jiena għandi li nqiegħed lili nnifsi fiċ-ċentru ta’ kollox.
Int waħdek Alla.
Donnu ħadd ma jagħti kas jew juri stima
li nispikka
Li rrid nagħmel ħoss

4 ta’ Marzu 2015 MIXJA LEJN L-GĦID IL-KBIR (15) L-ERBGĦA TAT-TIENI ĠIMGĦA TAR-RANDAN